Under sådanne omstændigheder afhænger nødvendigheden af en hemmelig samordning vedrørende en bestemt kontrakt om levering af fordelingen af leveringerne, af det subjektive behov for at træffe foranstaltninger til opretholdelse af de respektive markedsandele samt hver kontrakts mulighed for at bevirke en væsentlig ændring i andelen af generelle leveringer planlagt af hver karteldeltager. I denne henseende omfatter en fordeling af leverancerne af autoglas mellem deltagerne i det sanktionerede kartel, der omfatter såvel eksisterende som nye leveringskontrakter, samtlige aktiviteter for disse deltagere på det omhandlede marked, navnlig når kartellet efter dets funktionsmåde omfatter korrigerende foranstaltninger, som tager hensyn til eksisterende leveringskontrakter. Heraf følger, at afsætningen i henhold til kontrakter, som lå forud for overtrædelsesperioden, og der ikke blev genforhandlet i denne periode, skal anses for omfattet af anvendelsesområdet for kartellet.

I forbindelse med fastsættelse af størrelsen af en bøde pålagt for overtrædelse af konkurrencereglerne er Kommissionens hensyntagen til afsætningen i medfør af kontrakter, der lå forud for overtrædelsesperioden, og som ikke blev genforhandlet i denne periode, begrundet, for så vidt som denne afsætning afspejler overtrædelsens økonomiske betydning såvel henset til det påtalte kartels omfang og funktionsmåde som til det overordnede mål om markedets stabilitet, som forfølges med kartellet, således at en hemmelig samordning vedrørende hver kontrakt om levering ikke er nødvendig for at nå dette mål.

Artikel 23 i forordning nr. 1/2003 giver ingen indikationer med hensyn til den valutakurs, som skal anvendes ved fastsættelsen af det lovbestemte loft for bøden, når den samlede omsætning som omhandlet i stk. 2, andet afsnit, i denne bestemmelse er opgjort i en anden valuta end euro. Det er i denne forbindelse nødvendigt at henvise til formålet med det lovbestemte loft for bøden, som er at undgå, at der pålægges bøder, som virksomhederne under hensyn til deres størrelse, således som denne, ganske vist omtrentligt og ufuldstændigt, fremgår af deres samlede omsætning, kan forudses ikke at være i stand til at betale. Henset til dette formål er det således i princippet under henvisning til den økonomiske virkelighed, således som den foreligger i regnskabsåret forud for vedtagelsen af den afgørelse, som pålægger sanktioner for overtrædelse af artikel 81 EF, at den maksimale grænse, som følger af artikel 23, stk. 2, andet afsnit, i forordning nr. 1/2003, skal fastsættes

Denne konstatering er i overensstemmelse med EU-lovgivers valg om at anvende omsætningen i det sidste afsluttede regnskabsår før vedtagelsen af beslutningen om fastsættelse af bødens størrelse som værende i princippet referenceværdien, som kan beregnes på forhånd, og som er mest egnet til at afspejle virksomhedens betalingsevne på det tidspunkt, hvor den bliver anset for ansvarlig for overtrædelsen, eller hvor den pålægges en bøde af Kommissionen. Dette valg begrunder imidlertid også en anvendelse af den gældende valutakurs i denne periode ved gennemførelsen af omregningen af denne referenceværdi, når denne er opgjort i en anden valuta end euro.

Hvad således for det første angår vurderingen af en virksomheds betalingsevne er det i overensstemmelse med EU-lovgivers valg i denne henseende ikke at henvise til den valutakurs, som var gældende på tidspunktet for afgørelsen om pålæggelse af bøden, men til valutakursen i regnskabsåret forud for vedtagelsen af denne afgørelse, eftersom sidstnævnte er bedre egnet til at afspejle den økonomiske virkelighed, således som denne forelå i dette regnskabsår. I modsat fald fordrejes bedømmelsen af denne økonomiske virkelighed af ydre og usikre faktorer såsom de nationale valutaers udvikling i en periode efter dette regnskabsår.

For det andet opfylder denne omregningsmetode kravene om forudsigeligheden af det lovbestemte loft for bøden, for så vidt som den er baseret på en valutakurs, som det er muligt at have kendskab til inden vedtagelsen af Kommissionens afgørelse om pålæggelse af bøden, og ud fra hvilken det er muligt på forhånd at fastsætte bødens maksimale loft.

Hvad for det tredje angår formålet med det lovbestemte loft udgør en absolut beskyttelse mod valutaudsving indtil tidspunktet for vedtagelse af afgørelsen om pålæggelse af bøden ikke noget selvstændigt formål med det lovbestemte loft for bøden, men snarere et delaspekt af den beskyttelse, som dette loft yder mod for store og uforholdsmæssige bøder. Selv om det lovbestemte loft udgør en grænse for de eventuelle negative konsekvenser af valutaudsving, følger det således ikke heraf, at dette loft udgør en absolut beskyttelse mod sådanne udsving, eller at den valutakurs, som er relevant for fastsættelsen af nævnte loft, er den, der er gældende på tidspunktet for vedtagelsen af afgørelsen om pålæggelse af bøden.

(jf. præmis 35 og 36 samt 38-45)